গণতন্ত্রের স্বার্থে ইতিবাচক ভূমিকা নিতে ছাত্র ইউনিয়নগুলিকে উৎসাহিত করার প্রস্তাব দেওয়া হয়েছে কেন্দ্রীয় সরকারের নতুন শিক্ষানীতির খসড়া প্রস্তাবে। অথচ, ওই বিষয়েই সম্পূর্ণ ভিন্নমত সরকার নিযুক্ত একটি প্যানেল! 
স্মৃতি ইরানির মানবসম্পদ উন্নয়নমন্ত্রকের ওই খসড়া প্রস্তাবে স্পষ্ট বলা হয়েছে, ‘গণতন্ত্রের স্বার্থে ছাত্র ইউনিয়নগুলির ইতিবাচক ভূমিকা সম্পর্কে সরকার সচেতন। এ বিষয়ে তাদের উৎসাহ দেওয়া হবে’। যদিও ওই মন্ত্রকেই সরকার নিযুক্ত টি এস আর সুব্রহ্মণ্যম প্যানেলের দাখিল করা সুপারিশে প্রশ্ন তোলা হয়েছে ছাত্র রাজনীতি যেভাবে ‘ধ্বংসাত্মক কার্যকলাপ এবং বিশৃঙ্খলা’ ছড়ায় তা নিয়ে। এ ধরনের কাজের জন্য সরাসরি দায়ী করা হয়েছে শিক্ষাপ্রতিষ্ঠানে বহিরাগত এবং যাঁরা আর পড়ুয়া নন তাঁদের উপস্থিতিকেই। ওই প্যানেলের সুপারিশ, ‘শিক্ষাপ্রতিষ্ঠানে যারা বহিরাগত এবং যাঁরা আর পড়ুয়া নন, তাঁদের উপস্থিতি কীভাবে আটকানো যায়, তা নিয়ে সমীক্ষা করা প্রয়োজন’। 
এছাড়াও, ক্যাম্পাসে রাজনৈতিক দলের সঙ্গে সম্পৃক্ত ছাত্রসংগঠনের ভূমিকা নিয়েও প্রশ্ন তোলা হয়েছে ওই প্যানেলের রিপোর্টে। শিক্ষার মান নিচু হওয়ার কারণ হিসাবে রাজনৈতিক হস্তক্ষেপকেও দায়ী করা হয়। প্যানেলের রিপোর্ট নিয়ে সমালোচনায় মুখর হয়েছে প্রায় সব রাজনৈতিক দলই। কংগ্রেসের নেত্রী শোভা ওঝার প্রতিক্রিয়া ছিল, ‘‘পড়ুয়াদের গণতান্ত্রিক অধিকার কেড়ে নেওয়ার এই উদ্যোগ দুর্ভাগ্যজনক।’’ সিপিআই নেতা ডি রাজা বলেছিলেন, ‘‘১৮ বছরে আমাদের ভোটাধিকার দেওয়া হয়। বহু ছাত্রছাত্রীই ভোটদাতা।’’ বিজেপি নেতা নলিন কোহলি অবশ্য তাঁদের আশ্বস্ত করেছিলেন যে, প্যানেলের সুপারিশ খতিয়ে দেখেই নতুন শিক্ষানীতি তৈরি হবে।

সাম্প্রতিক সময়ে জওহরলাল নেহরু বিশ্ববিদ্যালয় থেকে যাদবপুর বিশ্ববিদ্যালয়, হায়দরাবাদ বিশ্ববিদ্যালয় থেকে পুণের এফটিআই— ছাত্র আন্দোলনের জেরে উত্তাল হয়েছে দেশের বহু শিক্ষাপ্রতিষ্ঠান। এহেন আবহে গত মাসেই রিপোর্ট দাখিল করেছে প্যানেল। দাখিল করে মন্ত্রকের কাছে তা সাধারণ্যে প্রকাশ করার অনুরোধও জানিয়েছেন সুব্রহ্মণ্যম। যার উত্তরে স্মৃতি জানিয়েছেন, নতুন শিক্ষানীতি নিয়ে রাজ্যগুলি তাদের মতামত জানানোর পরেই প্যানেলের সুপারিশ পূর্ণাঙ্গভাবে প্রকাশ করা যেতে পারে। কিন্তু তার আগেই প্রকাশিত হয়েছে মন্ত্রকের খসড়া প্রস্তাব। সেই খসড়া এবং প্যানেলের সুপারিশের বিপরীতমুখিতায় বিভিন্নমহলে প্রশ্ন উঠেছে, তাহলে কি প্যানেলের সুপারিশকে কার্যত খারিজই করে দিল মানবসম্পদ উন্নয়মন্ত্রক!